Ændret forslag til RÅDETS FORORDNING om vedtægt for og finanisering af europæiske politiske partier (forelagt af Kommissionen i henhold til EF-traktatens artikel 250, stk. 2)

BEGRUNDELSE

Kommissionen forelagde sit forslag på grundlag af artikel 308 om vedtægt for og finansiering af europæiske politiske partier den 13. februar 2001 [KOM(2000) 898 - 2001/0011(CNS)].

Høring af Parlamentet er obligatorisk i forbindelse med vedtagelsen af en forordning i henhold til artikel 308.

Parlamentet afgav sin udtalelse den 17. maj 2001 med 25 ændringsforslag, hvoraf Kommissionen accepterede 16 i deres fulde ordlyd og 4 delvist [SCHLEICHER betænkningen, dokument A5-0167/2001, referatet af plenarmødet den 17. maj 2001, s. 29-36].

De ændringsforslag, Kommissionen accepterede, er blevet indarbejdet i det ændrede forslag.

Visse af de ændringsforslag, Parlamentet vedtog, og som blev accepteret af Kommissionen, øger gennemsigtigheden hvad angår finansiering fra eksterne kilder, men dog uden at behandle spørgsmålet om forbud mod finansiering fra visse kilder, eller indeholder klare forbud mod direkte eller indirekte finansiering af nationale partier (ændringsforslag 5, 10, 15, 18 og 33).

Andre ændringsforslag (ændringsforslag 19, 20, 58 og delvist 35) indeholder en opstramning eller en tydeliggørelse af kontrolprocedurerne, og forbedrer dermed ordlyden.

En anden række af ændringsforslag, der blev accepteret af Kommissionen, har til hensigt at tydeliggøre, til hvilke formål finansiering der modtages i kraft af denne forordning kan anvendes (ændringsforslag 17, første del, og 32).

Kommissionen accepterede ligeledes ændringsforslag (ændringsforslag 1 og 2), der introducerer en henvisning til charteret om grundlæggende rettigheder.

Kommissionen havde foreslået, at en gruppe af fremtrædende personer skulle træffe afgørelse om indsigelser vedrørende overholdelse af de grundlæggende demokratiske betingelser, der omhandles i forordningens artikel 1. Parlamentet foretrak dog, at sådanne indsigelser skal behandles af Europa-Parlamentets præsidium. Kommissionen accepterer dette udtryk for Parlamentets politiske vilje (ændringsforslag 13).

Ændret forslag til RÅDETS FORORDNING om vedtægt for og finanisering af europæiske politiske partier

RÅDET FOR DEN EUROPÆISKE UNION HAR -

Under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

ud fra følgende betragtninger:

(1) I EF-traktatens artikel 191 og artikel 12, stk. 2 i charteret om grundlæggende rettigheder fastslås det, at politiske partier på europæisk plan er vigtige som en integrationsfaktor inden for Den Europæiske Union, og at de bidrager til en europæisk bevidstgørelse og til at udtrykke borgernes politiske vilje.

(2) Det er nødvendigt at indføre en vedtægt og et program, der er tilgængeligt for alle unionens borgere, for europæiske politiske partier og at sikre, at partierne overholder de grundlæggende rettigheder, de demokratiske principper og retsstatsprincippet i overensstemmelse med traktatens bestemmelser og charteret om grundlæggende rettigheder, og at de har deres egne styrende organer.

(3) Anerkendte europæiske politiske partier bør have status som juridiske personer.

(4) Det er nødvendigt at indføre en finansiering af de europæiske politiske partier, der delvis kan dække deres driftsudgifter og udgifterne til fremme af demokratiet i ansøgerlandene.

(5) Betingelserne i denne forordning finder ensartet anvendelse for så vidt angår finansieringen af alle de europæiske politiske partier, idet der tages hensyn til, i hvilken grad de er repræsenteret i Europa-Parlamentet.

(6) I overensstemmelse med nærhedsprincippet kan kun partier, der er tilstrækkeligt repræsenteret på europæisk plan, modtage finansiering for at undgå at finansiere rent nationale partier eller partier, som er blevet nægtet national finansiering på grund af partiets manglende overholdelse af de demokratiske principper. Denne finansiering kan ikke erstatte partiernes egen finansiering.

(7) Donationer og andre økonomiske bidrag til europæiske politiske partier skal være i overensstemmelse med kravet om gennemsigtighed.

(8) I henhold til erklæringen fra Det Europæiske Råds møde i Nice vedrørende traktatens artikel 191 må finansieringen af de politiske partier over EU-budgettet ikke anvendes til direkte eller indirekte finansiering af politiske partier på nationalt plan.

(9) Det bør præciseres, hvilke former for udgifter der ifølge traktatens artikel 191 og den godkendte vedtægts målsætninger kan være genstand for finansiering på grundlag af nærværende forordning.

(10) Fastsættelsen af bevillingerne til finansiering af partierne bør ske inden for rammerne af den årlige budgetprocedure.

(11) Iværksættelsen af de i denne forordning fastsatte foranstaltninger bidrager på demokratiske betingelser til gennemførelse af målene for Den Europæiske Union. Traktaten indeholder ikke andre gennemførelsesbeføjelser til vedtagelsen af denne forordning end artikel 308.

(12) Denne forordning udløber ved udgangen af det andet regnskabsår, der følger efter dens ikrafttrædelse,

UDSTEDT FØLGENDE FORORDNING:

Artikel 1 Vedtægt

Ethvert europæisk politisk parti eller enhver varigt etableret europæisk sammenslutning af sådanne partier kan deponere en vedtægt (i det følgende benævnt "vedtægten") hos Europa-Parlamentet, forudsat at:

a) partiet er etableret i Den Europæiske Union

b) det har etableret sig som en politisk gruppe i Europa-Parlamentet eller har til hensigt at gøre det eller at deltage i en eksisterende gruppe

c) det i sit program og i sine aktiviteter respekterer de grundlæggende principper om demokrati, om overholdelse af grundlæggende rettigheder og om retsstaten, som er fastslået i traktaten om Den Europæiske Union.

Vedtægten skal bl.a. fastslå, hvilke organer der er ansvarlige for partiets politiske og finansielle forvaltning.

Unionsborgere og alle fysiske eller juridiske personer, der har bopæl eller hjemsted i en medlemsstat, har ret til aktindsigt i vedtægterne som deponeret hos Europa-Parlamentet.

Intentionen om at etablere sig som en politisk gruppe eller deltage i en eksisterende gruppe tilkendegives ved en formel erklæring, der deponeres hos Europa-Parlamentet.

Artikel 2 Juridisk person

De europæiske politiske partier er juridiske personer. De kan navnlig erhverve og afhænge løsøre og fast ejendom såvel som optræde for retten.

Artikel 3 Kontrol af betingelserneEuropa-Parlamentets præsidium træffer afgørelse om alle indsigelser vedrørende overholdelsen af de betingelser, der omhandles i artikel 1.

Artikel 4Finansiering

Europæiske politiske partier, som har deponeret deres vedtægt, og som opfylder følgende betingelser, kan modtage finansiering over De Europæiske Fællesskabers almindelige budget:

a) partiet eller dets nationale afdelinger skal være repræsenteret af valgte medlemmer enten i Europa-Parlamentet, de nationale parlamenter eller regionale parlamenter i mindst fem medlemsstater, eller

b) partiet skal have opnået mindst 5 % af stemmerne ved det seneste valg til Europa-Parlamentet, i mindst fem medlemsstater.

De partier, der opfylder disse betingelser, skal hvert år offentliggøre deres budgetter og regnskaber og offentliggøre deres indtægtskilder i form af en fortegnelse over donatorerne og de gaver, som hver donator har givet. Anonyme gaver kan under ingen omstændigheder accepteres.

Artikel 5Udgifternes art

1. Finansiering modtaget i kraft af denne forordning kan kun anvendes til udgifter til europæisk politisk arbejde i henhold til traktatens artikel 191, der har en direkte forbindelse med de målsætninger, der er fastsat i vedtægten. Udgifterne kan bl.a. vedrøre administration, teknisk støtte, møder, undersøgelser, information og publikationer, der har en direkte forbindelse med de målsætninger, der er omhandlet i vedtægten.

2. Værdiansættelsen af løsøre og fast ejendom og afskrivningen heraf skal være i overensstemmelse med Kommissionens forordning (EF) nr. 2909/2000 [3].

[3] EFT L 336 af 30.12.2000, s. 75.

3. Europa-Parlamentet kan mod betaling stille teknisk bistand, lokaler og tolke til rådighed. De nærmere bestemmelser fastlægges af Europa-Parlamentets præsidium ud fra princippet om lige behandling.

4. I tilfælde af fælles aktioner mellem europæiske politiske partier og nationale partier og andre organisationer skal europæiske Revisionsretten have adgang til bilag for de europæiske politiske partiers udgifter.

Artikel 6Anvendelse og kontrol

Bevillingerne til finansiering af partierne fastsættes i overensstemmelse med budgetprocedurerne og anvendes i overensstemmelse med finansforordningen vedrørende De Europæiske Fællesskabers almindelige budget.

Kontrollen af de midler, der tildeles i henhold til denne forordning, foretages i overensstemmelse med bestemmelserne i finansforordningen og gennemførelsesbestemmelserne hertil.

Kontrollen foretages desuden på grundlag af en årlig godkendelse af en eksternes og uafhængig revisionsvirksomhed. Denne godkendelse fremsendes til Europa-Parlamentet og Revisionsretten inden for seks måneder efter udgangen af det pågældende regnskabsår.

Med henblik på udførelsen af tilsynsopgaverne kan behørigt befuldmægtigede tjenestemænd i de kompetente tjenestegrene aflægge de kontrolbesøg på stedet, som de finder nødvendige for at kunne fastslå, om den tildelte støtte er anvendt lovligt og efter bestemmelserne. Ved udførelsen af deres opgave har de adgang til alle regnskabsbilag og til alle dokumenter, de finder relevante, og de kan anmode om alle oplysninger, som de mener at have brug for ved udførelsen af deres kontrolopgaver.

Partiernes finansielle bestemmelser og interne regnskabsprocedurer skal være i overensstemmelse med retningslinjer, som udarbejdes efter høring af europæiske Revisionsretten.

Uberettiget modtagne beløb skal tilbagebetales.

De politiske partier, der modtager midler over budgettet, skal på Revisionsrettens anmodning stille alle dokumenter og oplysninger, som er nødvendige for, at Revisionsretten kan varetage sin opgave, til dennes rådighed.

Artikel 7Fordeling

Ved anvendelse af artikel 1, 2 og 4 fordeles den årlige finansiering som følger:

a) 15 % af det årlige beløb fordeles med lige store dele mellem de partier, som opfyldes betingelserne, og som fremsætter en behørigt begrundet anmodning herom

b) 85 % fordeles mellem de europæiske partier, som har valgte medlemmer i Europa-Parlamentet, i forhold til antallet af valgte medlemmer.

Finansieringen over De Europæiske Fællesskabers almindelige budget, herunder finansieringen i henhold til nærværende forordning, kan kun tildeles et europæisk parti, hvis det kan bevise, at det modtager mindst 25 % af sit budget fra en anden kilde end De Europæiske Fællesskabers almindelige budget.

Artikel 8 Rapport

Kommissionen aflægger rapport til Europa-Parlamentet og Rådet senest atten måneder efter denne forordnings ikrafttrædelse.

Artikel 9Ikrafttrædelse

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den udløber ved udgangen af andet regnskabsår, der følger efter dens ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Rådets vegne

Formand